ඇල්පිටිය- අවිත්තාව පාරේ- වලහේන ප්‍රදේශයේදී අද දහවල් 1.45 ට පමණ පාසල් නිම වී නිවෙල් බලා යමින් සිටියදී මෙම අනතුර සිදු වීමත් සමග පාසල් දරු දැරියන්ගේ විලාප හඬත් සමග එකතු වූ අසල්වැසියන් ද මරහඬ දෙමින් ආධාර ඉල්ලා කෑ ගසා පාරේ ගමන් ගත් වාහනවල දමා තුවාල ලත් සියලූම දරුවන් වහාම රෝහල්ගත කිරීමට පියවර ගෙන තිබූ බව ඇල්පිටිය මූලස්ථාන පොලිස් පරීක්‍ෂක බී.එල්. අජිත් ප්‍රසන්න කියා සිටියා.හෙතෙම වැඩි දුරටත් පැවසුවේ මෙවැනි අනතුරුවලට හේතුව රියදුරන්ගේ නොසැලකිල්ල හා ත්‍රී රෝද රථවල පාසල් සිසු දරුදැරියන් සීමාව ඉක්මවා පටවාගෙන යාම හා ඒ සම්බන්ධයෙන් දෙමව්පියන්ගේ අවධානය යොමු නොවීමෙන් අසරණ දරු දැරියන්ට ජීවිත හානි මෙන්න සදාකාලික අබාධිත තත්ත්වයන්ට පත් වීමට හේතු වන බවයි.ටිපර් රථයේ දකුණු පැත්තේ පිටුපස ත්‍රී රෝදය ගැටීමෙන් පසු තුවාල ලැබූ දරුවන්ගේ ලේ ප්‍රධාන මාර්ගයේ පුරාම මෙන්ම ටිපර් රථයේ පසුපස රෝදයේ තැලී පොඩි වී ගිය ත්‍රී වීල් රථයේ ත් දක්නට ලැබුනා.ත්‍රී රෝද රථයේ රියදුරා ඇතුළු සිසු දරුවන් 4 දෙනෙකු බරපතල තත්ත්වයෙන් තුවාල ලබා තිබීම හේතුවෙන් වහාම කරාපිටිය ශික්ෂණ රෝහලට මාරු කළ බව ඇල්පිටිය රෝහල් ප්‍රකාශකයෙක් පැවසුවා.වයස අවුරුදු 7 සිට 14 දක්වා වූ ළමයින් 13 දෙනෙකු අනතුර සිදු වන අවස්ථාවේ ගමන් කර ඇති බවත් ඔවුන් ඇල්පිටිය ප්‍රදේශයේ හා ගනේගොඩ මහා විද්‍යාලය ඇතුළු තවත් පාසල් කිහිපයක සිසු දරුවන් බවත්  ඔවුන් ඇල්පිටිය, කැටපල, ගනේගොඩ, අවිත්තාව යන ගම් ප්‍රදේශවල පදිංචි දරුදැරියන් බවත් පොලීසිය පැවසුවා.තුවාල ලබා රෝහල්ගත කර ඇති දරුදැරියන්ගේ නිවැරදි නම් ගම් රෝහල් තොරතුරු ලේඛනයේ සටහන් කිරීමට පෙර ඔවුන් කඩිනමින් ප්‍රතිකාර ලබා දීම සඳහා යොමු කර තිබූ අතර දරුවන්ගේ මව්පියන්ගෙන් තොරතුරු ලබා ගැනීමට පොලීසිය කටයුතු කරමින් සිටින බව ද ඇල්පිටිය පොලිසිය සඳහන් කළා.